L-Ewwel Pitazz – Paragrafi 261-270 + Illum jiena ninsab diġa' f'Vilnius. Il-kunvent huwa magħmul minn ftit għarajjex żgħar imxerrdin 'l hemm u 'l hawn. Għalija jidher daqsxejn stramb wara l-bini kbir f'Jozefow. Hawnhekk hawn biss tmintax –il soru. Id-dar hija ċkejkna, imma l-ħajja tal-komunita' hija iktar intima. Is-sorijiet kollha laqgħuni tajjeb ħafna, li kien għalija inkuraġġiment kbir biex inkun niflaħ nissaporti t-tbatijiet li kellhom jiġu fil-futur. Swor Justine kienet ħaslet l-art ukoll għax kienet taf li ġejja jiena. Meta mort għall-Barka, Ġesu' tani d-dawl kif kelli nġib ruħi ma' ċerti persuni. Jiena bqajt imqabbda b'saħħti kollha mal-Qalb l-iżjed ħelwa ta' Ġesu', għax kont naf kemm kont ser inkun esposta għal distrazzjonijiet esterni minħabba x-xogħol li kien ser ikolli nagħmel hawnhekk fil-ġnien, fejn bilfors kien ser ikolli kuntatt mill-qrib ma' persuni lajċi. + Waslet il-ġurnata tal-qrar u fraħt ħafna meta rajt is-saċerdot li kont naf qabel ma mort Vilnius. (Jiġifieri) kont nafu meta rajtu f'dehra. F'dak il-waqt, jiena smajt dan il-kliem ġewwa ruħi: Dan hu l-qaddej fidil Tiegħi; huwa jgħinek twettaq ir-rieda Tiegħi hawnhekk fl-art. Imma jiena ma ftaħtx qalbi miegħu bħalma xtaq il-Mulej. U għal xi żmien irreżistejt il-grazzja. Matul kull qrara, il-grazzja ta' Alla daħlet ġewwa fija b'mod speċjali ħafna, iżda jiena ma wrejtx ruħi lilu, u kelli l-intenzjoni li ma mmurx inqerr għand dak is-saċerdot. Wara li ħadt din id-deċiżjoni, ruħi nħakmet minn anzjeta' terribli. Alla ċanfarni bil-qawwa. Meta wrejt ruħi kollha lil dan is-saċerdot, Ġesu' ferra' oċejan ta' grazzji fiha. Issa nifhem xi jfisser tkun fidil għal xi grazzja partikolari. Dik il-grazzja waħda tiġbed ħafna oħrajn warajha. + O Ġesu' tiegħi, żommni maġenbek! Ara kemm jiena dgħajfa! Ma nistax nagħmel pass 'il quddiem waħdi; mela Inti, Ġesu' trid tkun maġenbi l-ħin kollu bħal omm maġenb tifla li għandha bżonn kull għajnuna – u iktar ukoll. Ġranet ta' xogħol, ta' taqbid u ta' tbatija issa bdew. Kollox baqa' miexi skont ir-rutina tal-kunvent. Wieħed dejjem jibqa' novizz għax ikollu jitgħallem ħafna affarijiet u jsir jaf dwar ħafna affarijiet, għaliex, għalkemm ir-regola hija waħda, kull dar għandha d-drawwiet tagħha; u għalhekk, kull bidla hija novizzjat żgħir. 5 ta' Awissu, 1933. Il-Festa tal-Madonna tal-Ħniena. Illum irċevejt grazzja kbira u li ma nistax nifhimha, li hi kollha kemm hi interjuri, u li minħabba fiha nibqa' grata lejn Alla f'din il-ħajja kollha u għall-eternita'... Ġesu' qalli li jiena nogħġbu l-iktar billi nimmedita fuq il-Passjoni ħarxa Tiegħu, u permezz ta' din il-meditazzjoni ruħi tirċievi ħafna dawl. Min irid jitgħallem umilta' vera għandu jirrifletti fuq il-Passjoni ta' Ġesu'. Meta jiena nimmedita fuq il-Passjoni ta' Ġesu', inkun nista' nifhem b'mod ċar ħafna affarijiet li qabel ma kontx nista' nifhimhom. Jiena rrid nixbaħ lilek, O Ġesu', – lilek mislub, ittorturat u umiljat. Ġesu, stampa fuq qalbi u ruħi l-umilta' Tiegħek stess. Jiena nħobbok Ġesu', bi mħabba tal-ġenn, Inti li kont misħuq bit-tbatija, bħalma jiddeskrivi l-profeta (Isaija 53: 2-9), bħallikieku hu ma setax jara fik is-sura ta' bniedem minħabba t-tbatija kbira Tiegħek. Huwa f'din il-kundizzjoni, Ġesu', li jiena nħobbok, b'mod tal-ġenn. O Alla etern u bla tarf, x'għamlitlek l-imħabba?... 11 ta' Ottubru 1933 – Il-Ħamis. – Ippruvajt nagħmel Siegħa Adorazzjoni, imma bdejtha b'diffikulta' kbira. Ċerta xenqa bdiet tiġbidli qalbi. Moħħi ddallam b'mod li ma stajtx nifhem l-iktar suriet sempliċi ta' talb. U b'dan il-mod għaddiet siegħa talb, jew aħjar ngħid siegħa ta' sforzi. Iddeċidejt li nitlob għal siegħa oħra, imma t-tbatijiet interni tiegħi żdiedu – nixfa kbira u qtiegħ il-qalb. Iddeċidejt li nitlob għal siegħa oħra. Fit-tielet siegħa, li ddeċidejt li ngħaddiha għarkubtejja mingħajr ma nżomm ma xejn, ġismi beda jgħajjat li jrid jistrieħ. Imma ma ċedejt bl-ebda mod. Ftaħt dirgħajja quddiemi u, għalkemm ma lissint l-ebda kelma bqajt hemm b'rieda sħiħa. Wara xi ħin, neħħejt iċ-ċurkett minn subgħajja u tlabt lil Ġesu' sabiex iħares lejn iċ-ċurkett, dak is-sinjal tal-għaqda eterna tagħna, u jiena offrejt lil Ġesu' s-sentimenti li kelli f'dak il-jum tal-voti perpetwi. Wara ftit, inħoss qalbi mgħarrqa b'mewġa ta' mħabba. F'daqqa waħda ninġabar fl-ispirtu, is-sensi jikkwetaw, u l-preżenza ta' Alla timlieli ruħi. Ħaġa waħda biss naf: li kien hemm Ġesu' u jiena. Rajtu hekk kif kien deherli f'dak il-waqt wara l-voti perpetwi tiegħi, meta wkoll kont qiegħda nagħmel is-Siegħa Adorazzjoni. F'daqqa waħda, Ġesu' kien jinsab bilwieqfa quddiemi, mneżża' minn ħwejġu, ġismu miksi kollu b'feriti, għajnejh mimlijin dmugħ u demm, wiċċu sfigurat u miksi bżieq. Il-Mulej imbagħad qalli, L-għarusa trid tkun tixbaħ lill-Maħbub tagħha. Jiena dan il-kliem fhimthom mill-bidu sal-aħħar. M'hawn l-ebda lok għal dubju hawnhekk. Ix-xebħ ma' Ġesu' jrid iseħħ permezz tat-tbatija u tal-umilta'. Ara x'għamlitli l-imħabba għall-erwieħ tal-bnedmin. Binti, fil-qalb tiegħek Jiena nsib dak kollu li numru hekk kbir ta' erwieħ jirrifjutawli. Qalbek hija l-mistrieħ Tiegħi. Jiena spiss nibqa' nistenna bi grazzji kbar sakemm tasal fit-tmiem tat-talb. Darba, meta kont spiċċajt novena lill-Ispirtu s-Santu għall-intenzjoni tal-konfessur tiegħi (Dun Sopocko), il-Mulej weġibni: Jiena kont urejthulek ukoll qabel ma s-superjuri tiegħek bagħtuk hawnhekk. Bħalma inti taġixxi mal-konfessur tiegħek, hekk ukoll Jiena naġixxi miegħek. Jekk int taħbilu xi ħaġa, ukoll jekk tkun l-iċken waħda mill-grazzji Tiegħi, Jiena wkoll ninħeba minnek, u int tibqa' waħdek. U għalhekk, jiena għamilt ir-rieda ta' Alla, paċi profonda mlietli ruħi. Issa jiena nista' nifhem kif il-Mulej jiddefendi l-konfessuri u jħarishom. Jekk ma nkunux umli, ma nistgħux nogħġbu lil Alla. Ipprattika t-tielet grad tal-umilta', jiġifieri, mhux biss m'għandux wieħed jispjega u jiddefendi lilu nnifsu meta jċanfruh għal xi raġuni, imma wieħed għandu jifraħ bl-umiljazzjoni. Jekk l-affarijiet li inti qiegħda tgħidli ġejjin tassew minn Alla, ħejji ruħek għal tbatija kbira. Int għad tiltaqa' ma' disapprovazzjoni u persekuzzjoni. Huma jgħodduk b'isterika u eċċentrika, imma l-Mulej jagħtik il-grazzji Tiegħu bl-abbundanza. Opri veri ta' Alla dejjem jiltaqgħu ma' oppożizzjoni u jkunu mmarkati bit-tbatija. Jekk Alla jrid li sseħħ xi ħaġa, xi darba jew oħra Huwa jagħmel li għandu jagħmel minkejja d-diffikultajiet. Is-sehem tiegħek, sadattant, hu li tarma lilek nnifsek b'paċenzja kbira.
Djarju ta' Swor Fawstina – L-1 Pitazz (par.261-270)